2016.gada \_\_.\_\_\_\_\_\_ Noteikumi Nr.\_\_

Rīgā (prot. Nr. .§)

**Darbības programmas „Izaugsme un nodarbinātība” 4.2.1.specifiskā atbalsta mērķa „Veicināt energoefektivitātes paaugstināšanu valsts un dzīvojamās ēkās” 4.2.1.1.specifiskā atbalsta mērķa pasākuma „Veicināt energoefektivitātes paaugstināšanu dzīvojamās ēkās” īstenošanas noteikumi**

Izdoti saskaņā ar

 Eiropas Savienības struktūrfondu un

Kohēzijas fonda 2014.-2020.gada plānošanas perioda

vadības likuma 20.panta 13. un 14.punktu

**I. Vispārīgie jautājumi**

1. Noteikumi nosaka:
	1. kārtību, kādā īsteno darbības programmas „Izaugsme un nodarbinātība” 4.2.ieguldījumu prioritātes „Atbalstīt energoefektivitāti, viedu energovadību un atjaunojamo energoresursu izmantošanu sabiedriskajā infrastruktūrā, tostarp sabiedriskajās ēkās un mājokļu sektorā” 4.2.1.specifiskā atbalsta mērķa „Veicināt energoefektivitātes paaugstināšanu valsts un dzīvojamās ēkās” 4.2.1.1.pasākumu „Veicināt energoefektivitātes paaugstināšanu dzīvojamās ēkās” (turpmāk – pasākums) ierobežotas atlases un finanšu instrumenta veidā;
	2. pasākuma mērķi;
	3. pasākumam, t.sk. finanšu instrumentam pieejamo finansējumu;
	4. prasības Eiropas Reģionālās attīstības fonda projekta iesniedzējam;
	5. atbalstāmās darbības un izmaksu attiecināmības nosacījumus;
	6. līguma vienpusēja uzteikuma nosacījumus;
	7. atbalstāmās izmaksas daudzdzīvokļu dzīvojamo māju energoefektivitātes paaugstināšanas pasākumu, viedas energovadības un atjaunojamo energoresursu izmantošanas pasākumu īstenošanai un to rezultātā radušos izmaksu attiecināmības nosacījumus;
	8. finanšu instrumenta īstenošanas kārtību.
2. Noteikumos lietoti šādi termini:
	1. daudzdzīvokļu dzīvojamā māja  – šo noteikumu izpratnē ēka, kas kā dzīvojamā māja ir reģistrēta Nekustamā īpašuma valsts kadastra informācijas sistēmā, ja tajā ir vismaz piecas dzīvojamo telpu grupas un nedzīvojamo telpu grupas (izņemot neapkurināmas bēniņu un pagrabu telpu platības) neaizņem vairāk kā 25 procentus no ēkas kopējās platības;
	2. dzīvokļu īpašnieki – šo noteikumu ietvaros dzīvokļu īpašumos sadalītu dzīvojamo māju dzīvokļu īpašumu īpašnieki un dzīvokļa īpašumos nesadalītu dzīvojamo māju kopīpašnieki;
	3. energoefektivitātes paaugstināšanas pasākumi – pasākumu kopums daudzdzīvokļu dzīvojamās mājas energoefektivitātes paaugstināšanai, viedas energovadības un atjaunojamo energoresursu izmantošanai, kuru ietvaros veic būvniecību, iekārtu iegādi, būvuzraudzību, autoruzraudzību un šo pasākumu vadību;
	4. atbalsts – grants, aizdevums, garantija un konsultācijas dzīvokļu īpašniekiem energoefektivitātes paaugstināšanas pasākumu īstenošanai;
	5. akciju sabiedrība „Attīstības finanšu institūcija Altum”’ (turpmāk – Altum) - projekta iesniedzējs un finansējuma saņēmējs, finanšu instrumenta īstenotājs;
	6. Altum projekts - projekts, kura ietvaros Altum piešķir grantus un konsultatīvo atbalstu dzīvokļu īpašniekiem energoefektivitātes paaugstināšanas pasākumu īstenošanai, kā arī projekta ietvaros finansē Altum projekta vadības un īstenošanas izmaksas;
	7. finanšu instruments – saskaņā ar Eiropas Parlamenta un Padomes 2013.gada 17.decembra regulas (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes regulu (EK) Nr. 1083/2006 (turpmāk — regula Nr. 1303/2013) IV sadaļu Altum īstenots finanšu instruments, kura ietvaros Altum izsniedz aizdevumus un garantijas dzīvokļu īpašniekiem energoefektivitātes paaugstināšanas pasākumu īstenošanai, kā arī finansē finanšu instrumenta pārvaldības izmaksas;
	8. finanšu instrumenta pārvaldības izmaksas – Altum kā finanšu instrumenta īstenotāja finanšu instrumenta ieviešanas pārvaldības izmaksas, kuras noteiktas saskaņā ar Komisijas 2014.gada 3.marta Deleģētās regulas (ES) Nr.480/2014 ar kuru papildina Eiropas Parlamenta un Padomes Regulu (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu (turpmāk – regula Nr.480/2014) 13.pantu;
	9. citi finansētāji – privātā sektora finansētāji, kas ir noslēguši sadarbības līgumu ar Altum un šī sadarbības līguma ietvaros izsniedz finansējumu energoefektivitātes paaugstināšanas pasākumu īstenošanai;
	10. cita finansētāja finansējums – cita finansētāja aizdevums energoefektivitātes paaugstināšanas pasākumu īstenošanai;
	11. pilnvarotā persona – juridiska persona, kuru dzīvokļu īpašnieki pilnvarojuši dzīvokļu īpašnieku vietā un vārdā īstenot energoefektivitātes paaugstināšanas pasākumus, kā arī slēgt līgumus un parakstīt ar tiem saistītos darījuma dokumentus par finanšu instrumentu un grantu saņemšanu un veikt šo līgumu izpildi. Pilnvarotā persona var būt energoefektivitātes paaugstināšanas pasākumu vadītājs;
	12. augstas efektivitātes sistēmu izmantošanas novērtējums – skaidrojošs apraksts, kas sagatavots saskaņā ar Ēku energoefektivitātes likuma 5.pantu un iekļauts būvprojektā saskaņā ar 2014.gada 2.septembra Ministru kabineta noteikumiem Nr.529 “Ēku būvnoteikumi” vai apliecinājuma kartē inženierbūvēm saskaņā ar 2014.gada 16.septembra Ministru kabineta noteikumiem Nr.551 “Ostu hidrotehnisko, siltumenerģijas, gāzes un citu, atsevišķi neklasificētu, inženierbūvju būvnoteikumi”;
	13. iekšējās atdeves rādītājs – rādītājs, kas parāda energoefektivitātes paaugstināšanas pasākumu finansiālo atdevi dzīvokļu īpašnieku ieguldījuma daļai.
3. Pasākuma mērķis ir veicināt energoefektivitātes paaugstināšanu, viedu energovadību un atjaunojamo energoresursu izmantošanu daudzdzīvokļu dzīvojamās mājās.
4. Pasākuma mērķa grupa un gala labuma guvēji ir dzīvokļu īpašnieki.
5. Līdz 2023.gada 31.decembrim pasākuma ietvaros sasniedzami šādi uzraudzības rādītāji un to sasniedzamās vērtības:
	1. 13 476 mājsaimniecības ar uzlabotu enerģijas patēriņa klasifikāciju (līdz 2018.gada 31.decembrim sasniedzamais rādītājs ir 5 052 mājsaimniecības ar uzlabotu enerģijas patēriņa klasifikāciju);
	2. vidējais siltumenerģijas patēriņš apkurei daudzdzīvokļu dzīvojamās ēkās pēc energoefektivitātes paaugstināšanas pasākumu īstenošanas kalendārā gada griezumā nepārsniedz 90 kWh/m2;
	3. no atjaunojamiem energoresursiem ražotā papildjauda 2,74 MW apmērā;
	4. aprēķinātais siltumnīcefekta gāzu samazinājums gadā 12 582 CO2 ekvivalenta tonnas;
	5. vismaz 115 Altum izsniegti aizdevumi, kas izsniegti ēku energoefektivitātes paaugstināšanas pasākumu īstenošanai;
	6. vismaz 450 Altum izsniegtas garantijas cita finansētāja finansējuma piesaistīšanai ēku energoefektivitātes paaugstināšanas pasākumu īstenošanai;
	7. līdz 2023.gada 31.decembrim darbības programmas “Izaugsme un nodarbinātība” 4.2.1.specifiskā atbalsta mērķa ietvaros sasniedzamais rezultāta rādītājs – vidējais siltumenerģijas patēriņš apkurei ēkās ir 120 kWh/m2/gadā;
	8. finanšu rādītājs pasākuma ietvaros - līdz 2018. gada 31. decembrim sertificēti izdevumi 39 705 882 *euro* apmērā.
6. Par pasākuma īstenošanu atbildīgās iestādes funkcijas pilda Ekonomikas ministrija (turpmāk – atbildīgā iestāde).
7. Pasākuma īstenošanas veids ir ierobežota projekta iesnieguma atlase un finanšu instruments. Pasākuma ietvaros piemērojamie atbalsta veidi – finanšu instruments un grants.
8. Sadarbības iestāde lēmumu par Altum projekta iesnieguma apstiprināšanu, apstiprināšanu ar nosacījumu vai noraidīšanu pieņem mēneša laikā no projekta iesnieguma iesniegšanas beigu datuma, kas noteikts projekta iesnieguma atlases nolikumā.
9. Pasākuma plānotais kopējais attiecināmais finansējums ir 166 470 588 *euro*, tai skaitā ES fonda (turpmāk - ERAF) finansējumus 141 499 999 *eur*o un valsts budžeta līdzfinansējums 24 970 589 *euro*, paredzot iznākuma rādītāju un finanšu rādītāju plānojumu atbilstoši šo noteikumu 5.punktā minētajam apjomam. Maksimālais attiecināmais ERAF finansējuma apmērs ir 85 procenti no plānotā kopējā attiecināmā finansējuma, tai skaitā:
	1. grantu un Altum projekta vadības un īstenošanas, kā arī konsultatīvā atbalsta izmaksām plānotais kopējais attiecināmais finansējums ir 134 458 765 *euro*, tai skaitā ERAF finansējums ir 114 393 999 *euro* un valsts budžeta finansējums 20 064 766 *euro*;
	2. finanšu instrumentam, tai skaitā aizdevumu, garantiju un finanšu instrumenta pārvaldības izmaksām, plānotais kopējais attiecināmais finansējums ir 32 011 823 *euro*, tai skaitā ERAF finansējums 27 106 000 *euro* un valsts budžeta līdzfinansējums 4 905 823 *euro*.
10. Pieejamais kopējais attiecināmais finansējums līguma par projekta īstenošanu un finansēšanas nolīguma slēgšanai ir 156 315 882 *euro*, tai skaitā ERAF finansējums 132 868 499 *euro* un valsts budžeta finansējums 23 447 383 *euro*, tai skaitā:
	1. grantu un Altum projekta vadības un īstenošanas, kā arī konsultatīvā atbalsta izmaksām pieejamais kopējais attiecināmais finansējums ir 126 224 768 *euro*, tai skaitā ERAF finansējums 107 368 499 *euro* un valsts budžeta līdzfinansējums 18 856 269 *euro*;
	2. finanšu instrumentam, tai skaitā aizdevumu, garantiju un finanšu instrumentu pārvaldības izmaksām pieejamais kopējais attiecināmais finansējums ir 30 091 114 *euro*, tai skaitā ERAF finansējums 25 500 000 *euro* un valsts budžeta finansējums 4 591 114 *euro*.
11. No 2019.gada 1.janvāra atbildīgā iestāde pēc Eiropas Komisijas lēmuma par snieguma ietvara izpildi var ierosināt palielināt pieejamo kopējo attiecināmo finansējumu līdz šo noteikumu 9.punktā minētajam apmēram.

**II. Prasības projekta iesniedzējam**

1. Altum sagatavo un iesniedz projekta iesniegumu sadarbības iestādē saskaņā ar projekta iesnieguma atlases nolikuma prasībām, t.sk. sniedzot aprakstu par:
	1. Altum projekta īstenošanai paredzētajiem cilvēkresursiem, to kvalifikāciju, nepieciešamajiem ārpakalpojumiem Altum projekta īstenošanai, konsultāciju par energoefektivitātes paaugstināšanas pasākumu plānošanu un īstenošanu daudzdzīvokļu dzīvojamās mājās nodrošināšanas procesu un kapacitāti;
	2. finanšu plūsmu nodalīšanas principiem Altum projekta ietvaros, nodrošinot grantu un Altum projekta vadības un īstenošanas izmaksu nodalīšanu, un Altum projekta finanšu plūsmu nodalīšanu no citām Altum finanšu plūsmām;
	3. grantu izskatīšanas procesu un grantu piešķiršanas nosacījumiem un kārtību;
	4. valsts atbalsta piešķiršanas mehānismu un uzskaites kārtību;
	5. nosacījumiem drošas finanšu vadības principa ievērošanai atbalsta pieteikumu izvērtēšanā un atbalsta piešķiršanā;
	6. publicitātes pasākumiem un to izmaksām;
	7. sadarbības procesu ar citiem finansētājiem;
	8. Altum projekta vadības un īstenošanas izmaksu aprēķināšanas kārtību un plānoto izmaksu apjomu.

**III. Prasības Altum finanšu instrumenta ieviešanai**

1. Finanšu instrumenta ieviesējs ir Altum saskaņā ar regulas Nr.1303/2013 38.panta 4.punkta b) ii) apakšpunktu un finansēšanas nolīguma noslēgšanas brīdī tā atbilstību Eiropas Komisijas 2014.gada 3.marta Deleģētās regulas (ES) Nr. 480/2014, ar kuru papildina Eiropas Parlamenta un Padomes Regulu (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu (turpmāk – regula Nr. 480/2014) 7.pantam ir apliecinājusi Ekonomikas ministrija kā atbildīgā iestāde un Finanšu ministrija kā vadošā iestāde. Altum ievieš finanšu instrumentu saskaņā ar šajos noteikumos norādītajiem valsts atbalsta nosacījumiem un finansēšanas nolīgumu.
2. Finanšu instrumenta ieviešanu veic saskaņā ar Ekonomikas ministrijas atbilstoši regulas Nr.1303/2013 37.panta 2. un 3.punktam izstrādātu Daudzdzīvokļu māju energoefektivitātes paaugstināšanas finanšu pieejamības Ex ante izvērtējumu, kura sākotnējā un turpmākās versijas informācijai Ekonomikas ministrija iesniedz Eiropas Savienības struktūrfondu un Kohēzijas fonda Uzraudzības komitejai (turpmāk – Uzraudzības komiteja).
3. Altum izstrādā finanšu instrumenta investīciju stratēģiju un ieviešanas plānu (turpmāk kopā – biznesa plāns) atbilstoši regulas Nr.1303/2013 IV pielikuma 1.punkta (a) un (b) apakšpunktiem, Attīstības finanšu institūcijas likuma 12.panta trešajā daļā noteiktajam, iekļaujot informāciju par finanšu instrumentu ietekmi, riskiem un sagaidāmiem zaudējumiem, finansiālajiem rezultātiem un programmas īstenošanas izmaksām, kā arī atmaksu apjomu.
4. Altum 15 darba dienu laikā pēc šo Ministru kabineta noteikumu stāšanās spēkā dienas iesniedz Ekonomikas ministrijā biznesa plānu.
5. Ekonomikas ministrija 20 darba dienu laikā izskata Altum iesniegto biznesa plānu un atbilstoši Ekonomikas ministrijas iekšēji izstrādātam normatīvajam aktam izvērtē, vai Altum iesniegtais biznesa plāns ir vērsts, lai nodrošinātu finanšu pieejamību pasākuma ietvaros. Ja biznesa plānu nepieciešams precizēt vai papildināt, Ekonomikas ministrija sagatavo un nosūta Altum aicinājumu to veikt 10 darba dienu laikā no vēstules izsūtīšanas dienas.
6. Ekonomikas ministrija 10 darba dienu laikā pēc precizētā biznesa plāna saņemšanas to izskata un, ja tas atbilst šo noteikumu 17.punktā minētajam, pieņem lēmumu par biznesa plāna apstiprināšanu un nosūta to sadarbības iestādei kopā ar Altum biznesa plānu.
7. Sadarbības iestāde un Altum 25 darba dienu laikā pēc šo noteikumu 17. vai 18.punktā minētā Ekonomikas ministrijas lēmuma saņemšanas slēdz finansēšanas nolīgumu atbilstoši regulas Nr.1303/2013 IV pielikumam, ievērojot šo noteikumu 10.2.apakšpunktu.

**IV. Altum projekta un finanšu instrumenta atbalstāmās un neatbalstāmās darbības**

1. Finansējumu Altum projekta ietvaros piešķir:
	1. atbalsta nodrošināšanai daudzdzīvokļu dzīvojamo māju energoefektivitātes paaugstināšanas pasākumu īstenošanai grantu veidā saskaņā ar šo noteikumu nosacījumiem;
	2. Altum projekta vadības un īstenošanas un konsultatīvā atbalsta nodrošināšanai:
		1. konsultāciju sniegšanai dzīvokļu īpašniekiem ar pilnvarotās personas starpniecību;
		2. energoefektivitātes paaugstināšanas pasākumu tehniskās dokumentācijas izvērtēšanai;
		3. sabiedrības informēšanai;
		4. datu un informācijas iegūšanai un uzkrāšanai, dokumentācijas iegūšanai un uzglabāšanai;
		5. granta pieteikumu pieņemšanai, vērtēšanai un grantu piešķiršanai, izsniegšanai, uzskaitei un piešķirtā atbalsta grantu veidā uzraudzībai.
2. Finansējumu Altum projekta ietvaros nepiešķir ar finanšu instrumenta īstenošanu saistītām darbībām, kā arī grantiem un Altum projekta vadības un īstenošanas un konsultatīvā atbalsta izmaksām, kas nav piešķirtas atbilstoši šo noteikumu un citu spēkā esošu normatīvo aktu prasībām.
3. Finanšu instrumenta ietvaros atbalstāmās darbības ir finanšu instrumenta īstenošana un pārvaldīšana.

**V. Altum projekta un finanšu instrumenta attiecināmās izmaksas**

1. Altum projekta ietvaros atbalstāmo darbību īstenošanai ir attiecināmas šādas izmaksas:
	1. tiešās attiecināmās izmaksas:
		1. Altum granti, kas izsniegti daudzdzīvokļu dzīvojamo māju energoefektivitātes paaugstināšanas pasākumu īstenošanai saskaņā ar šo noteikumu nosacījumiem;
		2. projekta vadības personāla atlīdzības izmaksas;
		3. projekta vadības izmaksas nepārsniedz 56 580 *euro* gadā. Ja personāla iesaiste projektā ir nodrošināta saskaņā ar daļlaika attiecināmības principu, attiecināma ir ne mazāka kā 30 procentu noslodze;
		4. projekta īstenošanas personāla atlīdzības izmaksas, ievērojot, ka, ja personāla iesaiste projektā ir nodrošināta saskaņā ar daļlaika attiecināmības principu, attiecināma ir ne mazāka kā 30 procentu noslodze noteiktā laikposmā (vismaz viens mēnesis);
		5. šo noteikumu 20.2.punktā minēto darbību veikšanai projekta īstenošanas izmaksas (komandējumi un apmācības; darba vietu aprīkojuma izmaksas; datorprogrammas un to licences atbilstoši normatīvajiem aktiem budžeta izmaksu klasifikācijas jomā, citas preces projekta īstenošanai; ekspertu un pakalpojumu izmaksas energoefektivitātes paaugstināšanas pasākumu vērtēšanai, informācijas un publicitātes pasākumu, datu un informācijas iegūšanas un uzkrāšanas, un transporta izmaksas), kopā nepārsniedzot 6% no šo noteikumu 10.1.apakšpunktā minētā pieejamā kopējā attiecināmā finansējuma.
	2. netiešās attiecināmās projekta īstenošanas izmaksas šo noteikumu 20.punktā noteikto darbību veikšanai;
	3. pievienotās vērtības nodoklis, ja tās nav atgūstamas atbilstoši normatīviem aktiem nodokļu politikas jomā.
2. Šo noteikumu 23.2.apakšpunktā minētās netiešās attiecināmās izmaksas Altum plāno kā vienu izmaksu pozīciju, piemērojot netiešo izmaksu vienoto likmi 15% apmērā no šo noteikumu 23.1.2. un 23.1.4.apakšpunktā minētajām izmaksām, izņemot, ja personāls tiek iepirkts uz uzņēmuma līguma pamata.
3. Altum projekta ietvaros ir neattiecināmas šādas izmaksas:
	1. granti, kas nav izsniegti atbilstoši šo noteikumu prasībām;
	2. izmaksas, kas nav noteiktas kā attiecināmas vai pārsniedz šajos noteikumos noteiktos ierobežojumus.
4. Finanšu instrumenta ietvaros ir attiecināmās šādas izmaksas:
	1. finanšu instrumenta maksājumi aizdevumu veidā par energoefektivitātes paaugstināšanas pasākumu īstenošanu;
	2. līdzekļi, kas paredzēti garantiju veidā atbilstoši regulas Nr.1303/2013 42.panta 1.punkta (b) apakšpunktā un regulas Nr.480/2014 8.pantā noteiktajai kārtībai;
	3. Altum finanšu instrumenta pārvaldības izmaksas, nepārsniedzot regulas Nr.480/2014 13.panta 2. un 3.punktā noteiktos ierobežojumus, kas veiktas no 2015.gada 30.aprīļa.
5. Finanšu instrumenta pārvaldības izmaksas sedz:
	1. aizdevumu gadījumā – no līdzekļiem, ko aizņēmēji iemaksājuši atpakaļ finanšu instrumentā un kas ir attiecināti uz publiskā finansējuma (ERAF un valsts budžeta) daļu;
	2. garantiju gadījumā – no šo noteikumu 10.2.apakšpunktā minētā finansējuma.
6. Finanšu instrumenta ieviešanas pārvaldības izmaksas ietver šādas izmaksu pozīcijas:
	1. personāla izmaksas;
	2. konsultantu, ekspertu un speciālistu atlīdzība;
	3. pakalpojumu (uzņēmuma līgumu) izmaksas;
	4. mācību, darba un dienesta komandējumu un dienesta braucienu izmaksas;
	5. transporta un transporta pakalpojumu izmaksas;
	6. materiāltehniskā nodrošinājuma iegādes un uzturēšanas izmaksas;
	7. darba vietas aprīkojuma iegādes un uzturēšanas izmaksas;
	8. telpu, materiāltehnisko līdzekļu un aprīkojuma īres un nomas izmaksas;
	9. telpu uzturēšanas un apsaimniekošanas izmaksas;
	10. informācijas datubāzu un sistēmu izveides un pilnveidošanas izmaksas;
	11. programmatūru izmantošanas licences un datu un informācijas iegūšanas un uzkrāšanas izmaksas;
	12. biroja, kancelejas preču, iekārtu un inventāra izmaksas;
	13. sakaru pakalpojumi;
	14. informatīvo un publicitātes pasākumu un materiālu izmaksas;
	15. reprezentācijas izdevumi un dalības maksas apvienībās;
	16. veselības apdrošināšanas izmaksas;
	17. transportlīdzekļu, īpašumu un iekārtu apdrošināšanas izmaksas;
	18. vadības civiltiesiskās apdrošināšanas izmaksas;
	19. piedziņas un ar piedziņas procesa organizēšanu un nodrošināšanu saistītie izdevumi;
	20. finanšu audita izdevumi;
	21. amortizācijas izdevumi Altum īpašumā esošām iekārtām;
	22. pievienotās vērtības nodokļa izmaksas, ja tās nav atgūstamas atbilstoši normatīviem aktiem nodokļu politikas jomā.
7. Finanšu instrumentu pārvaldības izmaksas aprēķina atbilstoši Altum pārvaldības izmaksu aprēķināšanas metodikai, kuru saskaņo ar Ekonomikas ministriju un Finanšu ministriju pirms finanšu nolīguma noslēgšanas.
8. Zaudējumus no neatgūtajiem Altum aizdevumiem sedz šādi:
	1. sākotnējos Altum zaudējumus sedz no ERAF finansējuma līdz apjomam, kas noteikts procentuāli no kopējās izsniegto aizdevumu summas, balstoties uz sagaidāmo zaudējumu riska novērtējumu atbilstoši Attīstības finanšu institūcijas likuma 12.panta trešajai daļai;
	2. turpmākos zaudējumus, kas pārsniedz šo noteikumu 30.1.apašpunktā noteikto summu, sedz no Altum piesaistītā finansējuma.

**VI.** **Nosacījumi dzīvokļu īpašniekiem atbalsta saņemšanai**

1. Dzīvokļu īpašnieki ar pilnvarotās personas starpniecību var pretendēt uz atbalstu, ja atbalsta pieteikuma iesniegšanas brīdi izpildās visi turpmāk minētie nosacījumi:
	1. vienam dzīvokļa īpašniekam pieder ne vairāk kā 20% no kopējā dzīvokļu īpašumu skaita (sadalītā daudzdzīvokļu dzīvojamajā mājā) vai 20% domājamo daļu no kopīpašuma (nesadalītā daudzdzīvokļu dzīvojamā mājā). Ierobežojums neatteicas uz valstij vai pašvaldībai piederošajiem dzīvokļu īpašumiem;
	2. daudzdzīvokļu dzīvojamās mājas nedzīvojamo telpu grupu platība nepārsniedz 25% no daudzdzīvokļu dzīvojamās mājas kopējās platības;
	3. daudzdzīvokļu dzīvojamai mājai plānotais siltumenerģijas patēriņš apkurei pēc energoefektivitātes paaugstināšanas pasākumu īstenošanas, pamatojoties uz ēkas energosertifikātā veiktajiem aprēķiniem un energoefektivitātes paaugstināšanas pasākumu tehniskajā dokumentācijā paredzētajiem būvdarbiem, nepārsniedz 90 kWh/m2 gadā.
2. Šo noteikumu 31.3.apakšpunktā ir norādīts sasniedzamais siltumenerģijas patēriņš apkurei Liepājā. Sasniedzamais siltumenerģijas patēriņa līmenis apkurei pārējā Latvijas teritorijā nosakāms atkarībā no mājas atrašanās vietas un klimatoloģiskajiem rādītājiem saskaņā ar Ministru kabineta 2015.gada 30.jūnija noteikumiem Nr.338 „Noteikumi par Latvijas būvnormatīvu LBN 003-015 „Būvklimatoloģija””.
3. Energoefektivitātes paaugstināšanas pasākumu attiecināmās izmaksas ir:
	1. būvdarbu veikšana ēkas norobežojošajās konstrukcijās un koplietošanas telpās;
	2. daudzdzīvokļu dzīvojamās mājas inženiersistēmu atjaunošana, pārbūve vai izveide;
	3. atjaunojamo energoresursu izmantojošu siltumenerģijas ražošanas un ūdens sildīšanas avotu iegāde un uzstādīšana;
	4. energoefektivitātes paaugstināšanas pasākumu autoruzraudzība un būvuzraudzība;
	5. energoefektivitātes paaugstināšanas pasākumu vadīšanas izmaksas, sedzot darba samaksu pilnvarotās personas darbiniekiem, atlīdzībā iekļaujot arī darba devēja valsts sociālās apdrošināšanas obligātās iemaksas;
	6. pievienotās vērtības nodoklis. Grantu gadījumā pievienotās vērtības nodoklis ir attiecināms, ja pilnvarotā persona to nevar atgūt atbilstoši normatīvajiem aktiem nodokļu politikas jomā.
4. Šo noteikumu 33.3. apakšpunktā norādītās izmaksas ir attiecināmas, ja ir veikts augstas efektivitātes sistēmu izmantošanas novērtējums, ka šādas sistēmas ieviešana ir tehniski un ekonomiski pamatota un samazina enerģijas patērētāju kopējās izmaksas par enerģiju.
5. Energoefektivitātes paaugstināšanas pasākumu neattiecināmās izmaksas ir:
	1. šo noteikumu 39.2. - 39.5.apakšpunktā norādītās energoefektivitātes paaugstināšanas pasākumu tehniskās dokumentācijas sagatavošanas izmaksas;
	2. energoefektivitātes paaugstināšanas pasākumu izmaksas, kas radušās pirms Altum lēmuma par granta piešķiršanu;
	3. energoefektivitātes paaugstināšanas pasākumu izmaksas, kas pārsniedz šo noteikumu 53.1.1.apakšpunktā noteikto plānotā aizdevuma vai cita finansētāja finansējuma apmēru un šo noteikumu 57. un 80.punktā noteiktās izmaksas.

**VII. Vispārīgā atbalsta saņemšanas kārtība dzīvokļu īpašniekiem**

1. Dzīvokļu īpašnieki ar pilnvarotās personas starpniecību šo noteikumu 33.punktā noteikto izmaksu finansēšanai no Altum var saņemt:
	1. grantu;
	2. aizdevumu;
	3. garantiju cita finansētāja finansējuma saņemšanai.
2. Ja uz zemes gabala vienā adresē ir divas vai vairākas daudzdzīvokļu dzīvojamās mājas, atbalsta pieteikumā norāda energoefektivitātes paaugstināšanas pasākumus vienai vai vairākām daudzdzīvokļu dzīvojamām mājām, ja katra no tām atsevišķi atbilst šo noteikumu 31.1. un 31.2.apakšpunktā noteiktajiem nosacījumiem.
3. Pirms atbalsta pieteikuma iesniegšanas un pieteikšanās cita finansētāja finansējumam pilnvarotā persona vēršas pie Altum, lai saņemtu konsultāciju par šo noteikumu 39.punktā norādīto dokumentu sagatavošanu un sagatavoto dokumentu kvalitāti, kā arī lai saņemtu atzinumu saskaņā ar šo noteikumu 40.punktu.
4. Pilnvarotajai personai ir pienākums saņemt pozitīvu atzinumu no Altum par energoefektivitātes paaugstināšanas pasākumu tehnisko dokumentāciju. Lai saņemtu šo atzinumu, pilnvarotā persona iesniedz Altum:
	1. pieteikumu atzinuma saņemšanai;
	2. neatkarīga eksperta ēku energoefektivitātes jomā izstrādātu ēkas energosertifikātu saskaņā ar Ministru kabineta 2013.gada 9.jūlija noteikumiem Nr.383 “Noteikumi par ēku energosertifikāciju” 1.pielikumu “Ēkas energosertifikāts”, kam pievieno:
		1. neatkarīga eksperta ēku energoefektivitātes jomā izstrādātu pārskatu par ekonomiski pamatotiem energoefektivitāti uzlabojošiem pasākumiem, kuru īstenošanas izmaksas ir rentablas paredzamajā (plānotajā) kalpošanas laikā saskaņā ar Ministru kabineta 2013.gada 9.jūlija noteikumiem Nr.383 “Noteikumi par ēku energosertifikāciju” 3.pielikumu;
		2. neatkarīga eksperta ēku energoefektivitātes jomā izstrādātu pārskatu par energosertifikāta aprēķinos izmantotajām ievaddatu vērtībām, kas veikts saskaņā ar normatīvajiem aktiem ēku energoefektivitātes aprēķina jomā un izstrādāts, ietverot šo noteikumu pielikumā „Pārskats par ēkas energosertifikāta aprēķinos izmantotajām ievaddatu vērtībām” minēto informāciju;
	3. būvspeciālistu sagatavotu tehniskās apsekošanas atzinumu, kas izstrādāts saskaņā ar 2015.gada 30.jūnija Ministru kabineta noteikumiem Nr.337 „Noteikumi par Latvijas būvnormatīvu LBN 405-15 "Būvju tehniskā apsekošana"”;
	4. būvspeciālistu sagatavotu būvprojektu vai ēkas fasādes apliecinājuma karti, darba organizācijas projektu, saskaņā ar II un III grupas ēku atjaunošanas vai vienkāršotās atjaunošanas nosacījumiem atbilstoši MK noteikumiem Nr.529 „Ēku būvnoteikumi;
	5. apliecinājuma karti inženierbūvēm saskaņā ar 2014.gada 16.septembra Ministru kabineta noteikumiem Nr.551 “Ostu hidrotehnisko, siltumenerģijas, gāzes un citu, atsevišķi neklasificētu, inženierbūvju būvnoteikumi” (ja attiecināms);
	6. siltumenerģijas piegādātāja izziņu par daudzdzīvokļu dzīvojamās mājas siltumenerģijas patēriņu pārskatā par energosertifikāta aprēķinos izmantotajām ievaddatu vērtībām norādītajā periodā (ja attiecināms);
	7. uzskaites veidlapu par sniedzamo informāciju *de minimis* atbalsta piešķiršanai atbilstoši Ministru kabineta 2014.gada 2.decembra noteikumu Nr.740 “*De minimis* atbalsta uzskaites un piešķiršanas kārtība un uzskaites veidlapu paraugi” 1.pielikumam, ja energoefektivitātes paaugstināšanas pasākumu ietvaros tiek sniegts atbalsts, kas kvalificējams kā komercdarbības atbalsts.
5. Altum veic šo noteikumu 39.punktā norādīto dokumentu izvērtēšanu, sniedzot atzinumu:
	1. vai iesniegtie dokumenti ir sagatavoti atbilstoši normatīvajiem aktiem energoefektivitātes aprēķina jomā un nozares labajai praksei t.sk:
		1. par plānotā siltumenerģijas ietaupījuma pēc energoefektivitātes paaugstināšanas pasākumu īstenošanas aprēķiniem;
		2. par plānotā siltumenerģijas patēriņa pēc energoefektivitātes paaugstināšanas pasākumu īstenošanas aprēķiniem;
	2. par granta iespējamo maksimālo attiecināmo izmaksu procentuālo apmēru (saskaņā ar 40.1.2.apakšpunktā konstatēto) no energoefektivitātes paaugstināšanas pasākumu īstenošanas izmaksām atbilstoši šo noteikumu 57.punktam;
	3. par grantam, aizdevumam un garantijai atbilstošo *de minimis* apmēru, ja piemērojams.
6. Dzīvokļu īpašnieki vai pilnvarotā persona veic būvkomersanta, autoruzrauga un būvuzrauga (turpmāk – pakalpojumu sniedzējs) atlasi atbilstoši Altum norādījumiem, ievērojot šādus nosacījumus:
	1. dzīvokļu īpašnieku pilnvarotā persona neatrodas interešu konfliktā ar pakalpojumu sniedzēju, tas ir, neizpildās neviens no šiem gadījumiem: pilnvarotā persona, tās dalībnieks (akcionārs), biedrs, padomes vai valdes loceklis, jebkuras minētās personas radinieks līdz otrajai radniecības pakāpei, laulātais vai svainis līdz pirmajai svainības pakāpei vai finansējuma saņēmēja prokūrists vai komercpilnvarnieks ir pakalpojumu sniedzējs vai pakalpojumu sniedzēja apakšuzņēmējs, kā arī gadījumos, ja pilnvarotā persona ir pakalpojumu sniedzēja vai tā apakšuzņēmēja dalībnieks (akcionārs), biedrs, padomes vai valdes loceklis, prokūrists vai komercpilnvarnieks;
	2. energoefektivitātes paaugstināšanas pasākumu īstenošanas izmaksas atbilst vidējām tirgus cenām.
7. Pēc šo noteikumu 40.punktā noteiktā atzinuma saņemšanas dzīvokļu īpašnieki atbilstoši normatīvajiem aktiem pieņem lēmumu par:
	1. daudzdzīvokļu dzīvojamās mājas atjaunošanu vai pārbūvi;
	2. atlases rezultātā noteiktajām būvkomersanta, autoruzrauga un būvuzrauga pakalpojuma izmaksām energoefektivitātes paaugstināšanas pasākumu īstenošanas nodrošināšanai;
	3. energoefektivitātes paaugstināšanas pasākumu vadītāju izmaksām.
8. Dzīvokļu īpašnieki ar pilnvarotās personas starpniecību piesakās finansējuma saņemšanai pie cita finansētāja.
9. Cits finansētājs izsniedz apliecinājumu dzīvokļu īpašnieku pilnvarotai personai, ka dzīvokļu īpašnieki var pieteikties aizdevuma saņemšanai Altum.
10. Cits finansētājs kā dzīvokļu īpašnieku pilnvarotās personas starpnieks iesniedz Altum šo noteikumu 50.punktā norādīto atbalsta pieteikumu sadarbības līgumā noteiktajā kārtībā.
11. Altum un cits finansētājs vienojas par sadarbības nosacījumiem, kas saistīti ar finansējuma un atbalsta piešķiršu un sadarbību ar dzīvokļu īpašniekiem ar pilnvarotās personas starpniecību, noslēdzot sadarbības līgumu. Citu finansētāju izsniegtajam finansējumam piemērojami šo noteikumu 31. un 33.punkta nosacījumi.
12. Energoefektivitātes paaugstināšanas pasākumu izmaksas ir attiecināmas, ja tās rodas pēc Altum lēmuma par granta piešķiršanu.
13. Pilnvarotā persona nodrošina energoefektivitātes paaugstināšanas pasākumu īstenošanas laikā informācijas un publicitātes pasākumus atbilstoši regulā Nr. 1303/2013 un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020.gada plānošanas periodā nodrošināma komunikācijas un vizuālās identitātes prasību ievērošana.
14. Dzīvokļu īpašniekiem ir pienākums:
	1. pilnvarot citu juridisku personu, ja sākotnēji pilnvarotā persona jebkādu iemeslu dēļ nevar turpināt vai neturpina pilnvarojumā noteiktās darbības, tostarp nepilda uzņemtās saistības, ciktāl tās attiecināmas uz dzīvokļa īpašnieku pilnvarojuma apjomu. Šajā gadījumā dzīvokļu īpašnieki vai to pārstāvis nekavējoties informē Altum;
	2. segt energoefektivitātes paaugstināšanas pasākumu sadārdzinājumu.

**VIII. Kārtība un nosacījumi Altum aizdevuma un granta saņemšanai**

1. Pilnvarotā persona iesniedz Altum granta pieteikumu un, ja pilnvarotā persona saņēmusi šo noteikumu 44.punktā norādīto cita finansētāja apliecinājumu, aizdevuma pieteikumu, kas satur šādus dokumentus un informāciju:
	1. aizpildītu atbalsta pieteikuma formu energoefektivitātes paaugstināšanas pasākumiem, kas publicēta Altum tīmekļa vietnē;
	2. saskaņā ar normatīvo aktu prasībām pieņemtu dzīvokļu īpašnieku lēmumu:
		1. par pilnvaroto personu, norādot pilnvaroto personu, kas ir tiesīga iesniegt atbalsta pieteikumu energoefektivitātes paaugstināšanas pasākumu īstenošanai, kā arī veikt citas ar dzīvojamās mājas energoefektivitātes paaugstināšanas pasākumu īstenošanu saistītās darbības, tajā skaitā aizdevuma un granta saņemšanu, norēķinu organizēšanu. Ja dzīvokļu īpašnieki lēmuši, tad arī maksājumiem pilnvarotai personai;
		2. par dzīvojamās mājas energoefektivitātes paaugstināšanas pasākumu būvdarbu un ar būvdarbiem saistīto pakalpojumu izmaksām, atbilstoši šo noteikumu 41.punktam atlasīto pakalpojumu sniedzēju un būvdarbu veicēja piedāvājumiem (būvkomersants, autoruzraugs, būvuzraugs);
	3. šo noteikumu 39.punktā norādīto atzinumu par šo noteikumu 33.punktā norādīto pasākumu īstenošanas tehnisko dokumentāciju vai norādi uz šo noteikumu 39.punktā norādīto atzinumu (atzinuma datums un numurs);
	4. līguma projektu ar būvkomersantu vai būvkomersanta cenu piedāvājuma kopiju;
	5. šo noteikumu 44.punktā norādīto apliecinājumu, ja piesaista Altum aizdevumu;
	6. citu energoefektivitātes paaugstināšanas pasākumu izvērtēšanai būtisku informāciju, kas nepieciešama atbalsta pieteikuma novērtēšanai un ir norādīta kā nepieciešama Altum tīmekļa vietnē.
2. Altum sniedz aizdevumu atbilstoši šajos noteikumos minētajiem nosacījumiem un Altum risku pārvaldības politikai.
3. Aizdevumu energoefektivitātes paaugstināšanas pasākumu īstenošanai piešķir, ja:
	1. energoefektivitātes paaugstināšanas pasākumu īstenošana ir ekonomiski pamatota – energoefektivitātes paaugstināšanas pasākumu iekšējās atdeves rādītājs 20 gadu periodā ir lielāks par 0;
	2. daudzdzīvokļu dzīvojamās mājas parādsaistību apjoms par saņemtajiem pakalpojumiem (apsaimniekošanas, atkritumu apsaimniekošanas, siltumapgādes, ūdensapgādes un kanalizācijas pakalpojumi), kas saistīti ar dzīvokļa īpašuma lietošanu, ir mazāks par 10% no šo pakalpojumu rēķinu summas pēdējā gada laikā;
	3. dzīvokļu īpašniekiem ir pamatotas aizdevuma atmaksāšanas iespējas, kuru izvērtē Altum, ņemot vērā drošas finanšu vadības principu.
4. Energoefektivitātes paaugstināšanas pasākumu iekšējās atdeves rādītāju aprēķina par 20 gadu periodu, ņemot vērā šādus pieņēmumus:
	1. izmaksu sadaļā norāda:
		1. plānoto aizdevuma vai cita finansētāja finansējuma apmēru;
		2. aizdevuma vai cita finansētāja finansējuma procentu maksājumus, komisijas un tām pielīdzināmus maksājumus visā aizdevuma vai cita finansētāja finansējuma periodā;
		3. papildus izmaksas, kas saistītas ar energoefektivitātes paaugstināšanas pasākumu īstenošanu, un kas rodas pēc energoefektivitātes paaugstināšanas pasākumu īstenošanas aprēķina periodā (izņemot veikto darbu apdrošināšanas izmaksas);
	2. ieņēmumu sadaļā norāda pēc energoefektivitātes paaugstināšanas pasākumu īstenošanas sasniegto siltumenerģijas izmaksu ietaupījumu, ņemot vērā uz atbalsta pieteikuma iesniegšanas brīdi esošo siltumenerģijas tarifu vai, ja daudzdzīvokļu dzīvojamā māja nav pieslēgta centralizētās siltumapgādes sistēmai, Altum aprēķināto siltumenerģijas tarifu, kuru apjomu nosaka finansēšanas nolīgumā un kuru pārskata ne retāk kā reizi gadā atbilstoši tirgus cenas izmaiņām.
5. Aizdevuma energoefektivitātes paaugstināšanas pasākumu īstenošanai atmaksas termiņš ir līdz 20 gadiem.
6. Grantu energoefektivitātes paaugstināšanas pasākumu īstenošanai piešķir, ja energoefektivitātes paaugstināšanas pasākumu īstenošana ir ekonomiski pamatota – energoefektivitātes paaugstināšanas pasākumu iekšējās atdeves rādītājs 20 gadu periodā ir lielāks par 0.
7. Altum ir tiesības samazināt granta apjomu, ja energoefektivitātes paaugstināšanas pasākumu īstenošanas rezultātā plānotie enerģijas ietaupījumi finanšu izteiksmē ir pietiekami, lai pēc 20 gadiem atkārtoti veiktu ēkas energoefektivitātes paaugstināšanas pasākumu īstenošanu bez publiskiem līdzekļiem.

**IX. Granta attiecināmo izmaksu apmēra noteikšana**

1. Granta attiecināmo izmaksu apmēru nosaka, ņemot vērā plānoto siltumenerģijas patēriņu pēc energoefektivitātes paaugstināšanas pasākumu īstenošanas un aizdevuma izsniedzēju energoefektivitātes paaugstināšanas pasākumu īstenošanai:
	1. ja aizdevumu izsniedz Altum, granta attiecināmās izmaksas no šo noteikumu 33.punktā noteikto darbu paredzētajām attiecināmajām izmaksām ir:
		1. 25%, ja plānotais siltumenerģijas patēriņš apkurei pēc energoefektivitātes paaugstināšanas pasākumu īstenošanas ir 81 - 90 kWh/m2 gadā;
		2. 30%, ja plānotais siltumenerģijas patēriņš apkurei pēc energoefektivitātes paaugstināšanas pasākumu īstenošanas ir 71 - 80 kWh/m2 gadā;
		3. 35%, ja plānotais siltumenerģijas patēriņš apkurei pēc energoefektivitātes paaugstināšanas pasākumu īstenošanas nepārsniedz 70 kWh/m2 gadā.
	2. ja finansējumu daudzdzīvokļu dzīvojamās mājas energoefektivitātes paaugstināšanas pasākumu īstenošanai izsniedz cits finansētājs, granta attiecināmās izmaksas no šo noteikumu 33.punktā noteikto darbu attiecināmajām izmaksām ir:
		1. 36%, ja plānotais siltumenerģijas patēriņš apkurei pēc energoefektivitātes paaugstināšanas pasākumu īstenošanas ir 81 - 90 kWh/m2 gadā;
		2. 43%, ja plānotais siltumenerģijas patēriņš apkurei pēc energoefektivitātes paaugstināšanas pasākumu īstenošanas ir 71 - 80 kWh/m2 gadā;
		3. 50%, ja plānotais siltumenerģijas patēriņš apkurei pēc energoefektivitātes paaugstināšanas pasākumu īstenošanas nepārsniedz 70 kWh/m2 gadā.
2. Šo noteikumu 57.punktā ir norādīts sasniedzamais siltumenerģijas patēriņš apkurei Liepājā. Sasniedzamais siltumenerģijas patēriņa līmenis apkurei pārējā Latvijas teritorijā koriģējams atkarībā no mājas atrašanās vietas un klimatoloģiskajiem rādītājiem saskaņā ar Ministru kabineta 2015.gada 30.jūnija noteikumiem Nr.338 „Noteikumi par Latvijas būvnormatīvu LBN 003-15 „Būvklimatoloģija””.
3. Granta atbalsta intensitāte ir 100% no granta attiecināmo izmaksu apmēra, kas noteikts atbilstoši šo noteikumu 57.punktam.

**X. Nosacījumi granta izmaksāšanai**

1. Ja dzīvokļu īpašnieku pilnvarotā persona energoefektivitātes paaugstināšanas pasākumu īstenošanai piesaista cita finansētāja finansējumu, grantu Altum ieskaita energoefektivitātes paaugstināšanas pasākuma īstenošanai atvērtā kontā saskaņā ar sadarbības līgumu, kas noslēgts starp Altum un citu finansētāju.
2. Ja dzīvokļu īpašnieku pilnvarotā persona energoefektivitātes paaugstināšanas pasākuma īstenošanai piesaista Altum aizdevumu, tad grantu izmaksā pamatojoties uz dzīvokļu īpašnieku pilnvarotās personas iesniegtajiem pamatojošajiem dokumentiem.

**XI. Nosacījumi garantiju izsniegšanai daudzdzīvokļu dzīvojamās mājas energoefektivitātes paaugstināšanas pasākumu īstenošanai**

1. Altum var piešķirt un nodrošināt garantiju izsniegšanu dzīvokļu īpašniekiem cita finansētāja finansējuma piesaistīšanai energoefektivitātes paaugstināšanas pasākumu īstenošanai.
2. Altum garantijas piešķir, ja:
	1. cits finansētājs ir kredītiestāde vai alternatīvais ieguldījumu fonds;
	2. dzīvokļu īpašnieku izvēlētais cits finansētājs ir apliecinājis, ka tā izsniegtā finansējuma atmaksas termiņš nav īsāks par 10 gadiem un uz vismaz 10 gadiem ir fiksēta finansējuma procentu likme vai finansējuma procentu likmes nemainīgā daļa, ja finansējuma procentu likme sastāv no nemainīgās un mainīgās (Libor, Euribor vai citas) daļas.
3. Lai pieteiktos garantijas saņemšanai, dzīvokļu īpašnieki ar pilnvarotās personas un cita finansētāja starpniecību iesniedz Altum pieprasījumu par garantijas izsniegšanu.
4. Garantijas gada prēmijas likme ir 0,65% no garantijas saistību atlikuma.
5. Garantija sedz līdz 80% no cita finansētāja finansējuma pakalpojuma un garantētā summa vienas ēkas energoefektivitātes paaugstināšanas pasākumiem nepārsniedz 3 000 000 *euro.*
6. Garantijas termiņš nepārsniedz 20 gadus.
7. Altum piešķir garantijas dzīvokļu īpašniekiem saskaņā ar 2010.gada 26.oktobra Ministru kabineta noteikumiem Nr.997 “Noteikumi par garantijām komersantu un atbilstošu lauksaimniecības pakalpojumu kooperatīvo sabiedrību konkurētspējas uzlabošanai”.

**XII. Altum, sadarbības iestādes un atbildīgās iestādes pienākumi un sadarbības nosacījumi**

1. Sadarbības iestāde slēdz ar Altum:
	1. līgumu par Altum projekta īstenošanu atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014. – 2020.gada plānošanas periodā, kurā t.sk. noteikta Altum projekta administrēšanas izmaksu aprēķināšanas kārtība un šo izmaksu plānotais apjoms;
	2. finansēšanas nolīgumu saskaņā ar regulas nr.1303/2013 37.panta 7.punktu, 38.pantu un IV pielikumu un ievērojot regulas Nr.480/2014 prasības. Finansēšanas nolīgumā papildus ietver šādas prasības:
		1. aizdevumu atmaksas uzraudzību un zaudējumu piedziņas procesu un nosacījumiem par Altum izsniegtajiem aizdevumiem un garantijām;
		2. cita finansējuma piesaistes kārtību.
2. Altum pienākumi:
	1. nodrošināt izsniegto aizdevumu, garantiju un grantu izlietošanas un aizdevumu atmaksas uzraudzību līdz aizdevuma atmaksai atbilstoši šo noteikumu nosacījumiem;
	2. nodrošināt Altum projekta un finanšu instrumenta īstenošanas finanšu plūsmu skaidru nodalīšanu no citām Altum darbības finanšu plūsmām atbalsta sniegšanas laikā un 20 gadus pēc tam, kad pabeigta atbalsta sniegšana, kā arī nodalīt izmaksāto granta un aizdevuma summu par katru daudzdzīvokļu dzīvojamās mājas energoefektivitātes paaugstināšanas pasākuma projektu;
	3. atbalsta sniegšanas un energoefektivitātes paaugstināšanas pasākumu īstenošanas laikā pārliecināties, ka līgumi ar pakalpojuma sniedzējiem tiek noslēgti, ievērojot saimnieciskuma, lietderības un efektivitātes principus;
	4. sniegt informāciju atbildīgajai iestādei un sadarbības iestādei vismaz reizi 3 mēnešos par Altum projekta un finanšu instrumenta īstenošanas gaitu atbilstoši kārtībai, kāda ietverta finansēšanas nolīgumā, kā arī nepieciešamajiem uzlabojumiem Pasākuma īstenošanā;
	5. izvērtēt iemeslus, ja daudzdzīvokļu dzīvojamā mājā netiek sasniegta plānotā energoefektivitāte, un pilnveidot iekšējās procedūras šādu gadījumu novēršanai, saskaņojot to ar atbildīgo un sadarbības iestādi;
	6. ievietot aktuālo informāciju savā tīmekļa vietnē par Altum projekta un finanšu instrumenta īstenošanas gaitu reizi ceturksnī, t.sk. par garantiju, aizdevumu un grantu izsniegšanas gaitu, izvērtētajiem ēku energoauditiem un būvniecības dokumentiem, sākotnējo ēkas siltumenerģijas patēriņu, plānoto energoefektivitāti pēc darbu veikšanas, ēkām, kurās tiek veikti vai ir pabeigti energoefektivitātes paaugstināšanas pasākumi, norādot ēkas adresi, pilnvaroto personu, neatkarīgu ekspertu ēku energoefektivitātes jomā, projektētāju, būvkomersantu, būvuzraugu un siltināšanas darbu izmaksas, sasniegto siltumenerģijas ietaupījumu un konstatētās problēmas energoefektivitātes paaugstināšanas pasākumu īstenošanā un to dokumentācijas sagatavošanā;
	7. uzkrāt un līgumā norādītajos termiņos ievadīt informāciju Kohēzijas politikas fondu vadības informācijas sistēmā 2014.-2020.gada plānošanas periodam atbilstoši kārtībai, kāda paredzēta līgumā ar sadarbības iestādi un finansēšanas nolīgumā;
	8. nodrošināt informācijas un publicitātes pasākumus, kas noteikti regulā Nr. 1303/2013 un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020.gada plānošanas periodā nodrošināma komunikācijas un vizuālās identitātes prasību ievērošana” vizuālās identitātes prasību ievērošana”;
	9. vienojoties ar atbildīgo iestādi, izveidot informatīvo sistēmu un tajā uzkrāt un uzskaitīt vismaz šādu datus par katru atbalsta pieteikumu:
		1. pamatdati par daudzdzīvokļu dzīvojamo māju (mājas adrese, mājas sērija, dzīvokļu skaits mājā, pirmreizējā ekspluatācijā nodošanas gads, mājas kopējā un aprēķina platība, dzīvokļu īpašnieku pilnvarotās personas juridiskais statuss, nosaukums, kontaktpersona);
		2. energoefektivitātes paaugstināšanas pasākumu izmaksas (ERAF finansējums, privātais finansējums);
		3. energoefektivitātes paaugstināšanas pasākumu sākotnējā, plānotā un sasniegtā energoefektivitāte (siltumenerģijas patēriņš apkurei un karstā ūdens sagatavošanai, CO2 izmeši, no atjaunojamiem energoresursiem ražotā papildjauda);
		4. energoefektivitātes paaugstināšanas pasākumu īstenošanā iesaistītajiem neatkarīgajiem ekspertiem ēku energoefektivitātes jomā un būvspeciālistiem (būvkomersantiem un būvuzraugiem).
	10. sniegt konsultatīvo atbalstu daudzdzīvokļu dzīvokļu īpašniekiem un pilnvarotajām personām par energoefektivitātes paaugstināšanas pasākumiem. Altum nodrošina, ka šajā punktā minētā funkcija tiek nodalīta no šo 70.3.apakšpunktā noteiktās atbalsta sniegšanas funkcijas.
3. Altum pienākumi ieviešot finanšu instrumentu, ir:
	1. piešķirt finanšu instrumentu atbalstu atbilstoši valsts atbalsta nosacījumiem. Altum pienākums ir nodrošināt, ka atlase ir atklāta, pārredzama un objektīvi pamatota, nodrošinot vienlīdzību un novēršot interešu konfliktu;
	2. informēt dzīvokļu īpašnieku pilnvaroto personu, ka atbalstu finansē no ERAF līdzekļiem;
	3. sniegt sadarbības iestādei pārskatus par sniegto atbalstu atbilstoši nolīgumā norādītajai kārtībai;
	4. uzkrāt un publicēt informāciju par gala saņēmējiem;
	5. savlaicīgi iesniegt sadarbības iestādē finansēšanas nolīgumā noteiktajos termiņos regulas Nr.1303/2013 46.pantā minēto informāciju;
	6. uzkrāt un finansēšanas nolīgumā norādītajos termiņos ievadīt informāciju Kohēzijas politikas fondu vadības informācijas sistēmā 2014.-2020.gada plānošanas periodam;
	7. ieguldīt finanšu instrumentu brīvos līdzekļus, kas vēl nav izmantoti šo noteiktumu 10.2.apakšpunktā noteikto attiecināmo izmaksu segšanai (turpmāk - brīvie līdzekļi) saskaņā ar Altum brīvo līdzekļu pārvaldīšanas politiku;
	8. piesaistīt starptautisko finanšu institūciju un Valsts kases aizdevumu papildus šo noteikumu 9.2.apakšpunktā norādītajiem līdzekļiem, lai izsniegtu aizdevumus daudzdzīvokļu dzīvojamo māju energoefektivitātes paaugstināšanas pasākumu īstenošanai.
4. Sadarbības iestādes pienākumi:
	1. izstrādāt finansēšanas nolīgumu saskaņā ar regulas Nr.1303/2013 IV pielikumu, izņemot regulas Nr.1303/2013 IV pielikuma 1. punkta i) un j) apakšpunktus, kura īstenošana tiks nodrošināta šajos Ministru kabineta noteikumos noteiktajā kārtībā;
	2. uzraudzīt finanšu instrumenta ieviešanu saskaņā ar normatīvajiem aktiem par kārtību, kādā tiek veiktas pārbaudes Eiropas Savienības struktūrfondu un Kohēzijas fonda projektos 2014.–2020.gada plānošanas periodā, kā arī ievērojot regulas Nr.480/2014 9.panta 1.punktu un citus normatīvos aktus valsts atbalsta un ES fondu jomā;
	3. saskaņot Altum ierosinātos grozījumus biznesa plānā ar Ekonomikas ministriju;
	4. reizi gadā informēt Uzraudzības komitejas sekretariātu par Altum attiecināmajām un apstiprinātajām vadības izmaksām saskaņā ar regulas Nr.480/2014 12.panta 2.punktu.
5. Sadarbības iestādei ir tiesības vienpusēji atkāpties no finansēšanas nolīguma un līguma, ja Altum projekta un finanšu instrumenta īstenošanas laikā apzināti ir sniedzis sadarbības iestādei nepatiesu informāciju un citos gadījumos, kas noteikti līgumā un nolīgumā.
6. Atbildīgās iestādes pienākumi:
	1. pieņemt lēmumu par Altum biznesa plānu un tā grozījumiem;
	2. sadarboties ar Altum, lai uzlabotu Pasākuma īstenošanu;
	3. nodrošināt pasākuma ieviešanas monitoringu vismaz reizi 3 mēnešos, analizējot pasākuma īstenošanas progresu un izvērtējot nepieciešamos uzlabojumus pasākuma īstenošanā.
	4. pārskatīt granta atbalsta intensitāti, ja būtiski mainās būvniecības izmaksas un siltumapgādes tarifi.

**XIII. Maksājumu veikšana Altum**

1. Maksājumu kārtībā finanšu instrumenta ietvaros:
	1. Finansēšanas nolīgumā nosaka kārtību, kādā sadarbības iestāde veic finansējuma maksājumus, t.sk. starpposma maksājumus finanšu instrumentiem atbilstoši regulas Nr.1303/2013 41.panta 1.punktā noteiktajai kārtībaišo noteikumu 28.punktā noteikto izmaksu segšanai;
	2. Finanšu instrumenta īstenošanai Altum atver kontu Valsts kasē, kurā ieskaita finanšu instrumentam paredzētos finanšu līdzekļus;
	3. Finanšu ministrs Valsts kases aizdevumu Altum izsniedz atbilstoši normatīvajiem aktiem par Valsts kases aizdevumu izsniegšanas un apkalpošanas kārtību.
2. Maksājumu kārtība Altum projekta ietvaros:
	1. Sadarbības iestāde, pamatojoties uz Altum rakstisku avansa pieprasījumu atbilstoši normatīvajam aktam par valsts budžeta līdzekļu plānošanu Eiropas Savienības struktūrfondu un Kohēzijas fonda projektu īstenošanai un maksājumu veikšanu 2014.-2020. gada plānošanas periodā, nodrošina Altum avansa maksājumus šo noteikumu 20.punktā minēto atbalstāmo darbību segšanai, nepārsniedzot 100 procentus no šo noteikumu 10.1.apakšpunktā norādītā pieejamā kopējā attiecināmā finansējuma un ir pieejams pa daļām.
	2. Papildus šo noteikumu 76.1.punktā minētā avansa maksājuma saņemšanas nosacījumi šo noteikumu 20.1.punktā minētās atbalstāmās darbības īstenošanai:
		1. Viena avansa maksājuma daļa nepārsniedz 35% no šo noteikumu 23.1.1.apakšpunktā minētajām izmaksām;
		2. Altum pieprasījumu par pirmo avansa maksājuma daļu iesniedz, kad Altum ir noslēdzis līgumus ar pilnvarotajām personām par granta izsniegšanu energoefektivitātes paaugstināšanas pasākumiem vismaz 1 000 000 eur apmērā.
		3. Altum pieprasījumus par nākamajām avansa maksājumu daļām iesniedz, kad Altum ir noslēdzis līgumus ar pilnvarotajām personām par granta izsniegšanu energoefektivitātes paaugstināšanas pasākumiem vismaz 80% apmērā no iepriekš izmaksātā avansa.
3. Altum projekta un finanšu instrumenta ietvaros atbalstu sniedz ne ilgāk kā līdz 2022.gada 31.decembrim, izņemot šo noteikumu 88.punktā minētos gadījumus.
4. Altum iesniedz sadarbības iestādē maksājuma pieprasījumu piešķirtā avansa maksājuma apmērā līdz 2023.gada 31.decembrim.

**XIV. Valsts atbalsta nosacījumi**

1. Ja energoefektivitātes paaugstināšanas pasākumus veic īpašumā, kurā kāds no dzīvokļu īpašniekiem ir saimnieciskās darbības veicējs, un tas pretendē uz atbalstu, kas kvalificējas kā komercdarbības atbalsts, tad atbalstu energoefektivitātes paaugstināšanas pasākumu ietvaros radušos attiecināmo izmaksu segšanai sniedz saskaņā ar Eiropas Komisijas 2013.gada 18.decembra Regulas (ES) Nr.1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (Eiropas Savienības Oficiālais Vēstnesis, 2013.gada 24.decembris, Nr. L 352/1) (turpmāk - regulas Nr.1407/2013) un normatīvajiem aktiem par *de minimis* atbalsta uzskaites un piešķiršanas kārtību.
2. Piesakoties atbalstam, īpašniekam, kas atbilst regulas Nr.651/2014 1.pielikuma 1.pantam, ir tiesības norādīt, ka proporcionāli uz viņa īpašuma vai kopīpašuma daļu energoefektivitātes paaugstināšanas pasākuma izmaksas ir uzskatāmas par neattiecināmām un tiek segtas no citiem privātiem līdzekļiem, kas ir brīvi no jebkāda valsts atbalsta, proporcionāli samazinot Altum atbalsta daļu.
3. Altum atbalsta daļas – granta, Altum aizdevuma un Altum garantijas – izsniegšanā šo noteikumu 79.punktā minētajā gadījumā ievēro šādus nosacījumus:
	1. Altum atbalstu sniedz kā *de minimis* atbalstu saskaņā ar regulu Nr.[1407/2013](http://eur-lex.europa.eu/eli/reg/2013/1407?locale=LV);
	2. Altum sniegto atbalstu nevar saņemt saimnieciskās darbības veicēji, kuriem uz atbalsta piešķiršanas brīdi saskaņā ar Valsts ieņēmumu dienesta publiskojamo datu bāzes informāciju ir nodokļu parādi. Šis ierobežojums neattiecas uz gadījumiem, kad saimnieciskās darbības veicējs ir vienojies ar Valsts ieņēmumu dienestu par nodokļu parāda atmaksas grafiku un pilda šīs vienošanās nosacījumus;
	3. Altum atbalstu nepiešķir grūtībās nonākušam saimnieciskās darbības veicējam, kuram ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, uzsākta bankrota procedūra, piemērota sanācija vai mierizlīgums vai kura saimnieciskā darbība ir izbeigta, vai kurš atbilst normatīvajos aktos maksātnespējas jomā noteiktajiem kritērijiem, lai tam pēc kreditoru pieprasījuma ierosinātu maksātnespējas procedūru;
	4. Altum aizdevumu subsīdijas ekvivalents saimnieciskas darbības veicējiem ir aprēķināms kā starpība starp procentu maksājuma summu, kura būtu jāmaksā, piemērojot atsauces likmi, kas aprēķināma saskaņā ar Eiropas Komisijas Latvijai apstiprināto atsauces likmi, ko nosaka atbilstoši Komisijas paziņojumam par atsauces likmes un diskonta likmes noteikšanas metodes pārskatīšanu (Eiropas Savienības Oficiālais Vēstnesis, 2008.gada 19.janvāris, Nr. C 014), un saimnieciskās darbības veicēja faktiski samaksāto procentu maksājumu summu;
	5. Altum garantiju subsīdijas ekvivalents saimnieciskās darbības veicējiem ir aprēķināms saskaņā ar 2010.gada 26.oktobra Ministru kabineta noteikumiem Nr.997 “Noteikumi par garantijām komersantu un atbilstošu lauksaimniecības pakalpojumu kooperatīvo sabiedrību konkurētspējas uzlabošanai”;
	6. Altum nodrošina dokumentācijas uzglabāšanu, ievērojot regulas Nr.1407/2013 6.panta 4.punktā minētos nosacījumus, nodrošinot informācijas pieejamību vismaz desmit gadus no atbalsta piešķiršanas dienas.
4. Saimnieciskās darbības veicējs, kas ir saņēmis Altum atbalstu,
	1. nodrošina dokumentācijas uzglabāšanu, ievērojot regulas Nr.1407/2013 6.panta 4.punktā minētos nosacījumus, nodrošinot informācijas pieejamību vismaz desmit gadus no atbalsta piešķiršanas dienas;
	2. šo noteikumu ietvaros saņemto *de minimis* atbalstu var apvienot ar citu atbalstu par vienām un tām pašām attiecināmajām izmaksām, ja atbalsta apvienošanas rezultātā atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100%;
	3. ievērojot Komisijas regulas Nr.1407/2013 5.panta 1.un 2.punkta nosacījumus, šo noteikumu ietvaros piešķirto *de minimis* atbalstu drīkst kumulēt ar citu *de minimis* atbalstu līdz Regulas Nr.1407/2013 3.panta 2.punktā noteiktajam robežlielumam, kā arī drīkst kumulēt ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja šīs kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, kāda noteikta valsts atbalsta programmā, atbalsta projektā vai Eiropas Komisijas lēmumā.
5. Atbalsts netiek piešķirts Komisijas regula Nr. 1407/2013 1. panta 1. punktā noteiktajās nozarēs.
6. Ja saimnieciskās darbības veicējs darbojas šo noteikumu 83. punktā minētajās nozarēs, atbalstu drīkst piešķirt tikai tad, ja tiek skaidri nodalītas atbalstāmās darbības un finanšu plūsmas, nodrošinot, ka darbības šo noteikumu 83.punktā minētajās nozarēs negūst labumu no piešķirtā atbalsta.
7. Vienam *de minimis* atbalsta saņēmējam viena vienota uzņēmuma līmenī *de minimis* atbalsta apmērs kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* atbalstu nepārsniedz Komisijas regulas Nr. 1407/2013 3. panta 2. punktā noteikto maksimālo *de minimis* atbalsta apmēru.
8. Viens vienots uzņēmums šo noteikumu izpratnē ir uzņēmums, kas atbilst Komisijas regulas Nr. 1407/2013 2. panta 2. punktā noteiktajai viena vienota uzņēmuma definīcijai.
9. Lēmumi par atbalsta piešķiršanu saskaņā ar Komisijas regulu Nr. 1407/2013 netiek pieņemti pēc minētās regulas spēka zaudēšanas.

Ministru prezidents M.Kučinskis

Ministru prezidenta biedrs,

ekonomikas ministrs A. Ašeradens

Iesniedzējs:

Ministru prezidenta biedrs,

ekonomikas ministrs, A. Ašeradens

Vīza: Valsts sekretāra pienākumu izpildītājs,

valsts sekretāra vietnieks R.Aleksejenko

03.03.2016 10:04

6427

A.Lagzdiņa

Anda.Lagzdina@em.gov.lv, 67013161